b'\n_START_ARTICLE_\nJo\xc5\xbee Mazovec\n_START_SECTION_\n\xc5\xbdivljenje in delo\n_START_PARAGRAPH_\nJo\xc5\xbee Mazovec se je rodil v znani delavski dru\xc5\xbeini v Zgornjem Ka\xc5\xa1lju pri Ljubljani, po doma\xc4\x8de Pri Gmajnarju. Bil je delavec, kot mladeni\xc4\x8d se je zaposlil v papirnici na Vev\xc4\x8dah, kjer se je takoj vklju\xc4\x8dil v sindikate. Aktivno je sodeloval v delavskih kulturnih dru\xc5\xa1tvih Svoboda in Vzajemnost. Leta 1932 je bil sprejet v Komunisti\xc4\x8dno partijo in je kmalu postal \xc4\x8dlan rajonskega komiteja Polje. Vodil je tudi partijsko organizacijo v papirnici. Zaradi svoje revolucionarne dejavnosti je bil ve\xc4\x8dkrat zaprt. Leta 1936 je bil na ob\xc4\x8dinskih volitvah kot kandidat Delavsko-kme\xc4\x8dke zveze izvoljen v ob\xc4\x8dinski odbor ob\xc4\x8dine Polje. Bilj je idejni vodja velike stavke vev\xc5\xa1kih papirni\xc4\x8darjev, ki je trajala od decembra 1936 do marca 1937._NEWLINE_Takoj po okupaciji, \xc5\xbee 25. aprila 1941, so ga kot znanega delavskega voditelja zaradi izdaje s strani poljskega \xc5\xbeupnika Janeza Keteja italijanske okupacijske oblasti zaprle. Novembra 1941 je bil iz zapora re\xc5\xa1en v akciji VOS. Od pomladi do jeseni leta 1942 je vodil obve\xc5\xa1\xc4\x8devalno slu\xc5\xbebo v glavnem poveljstvu slovenskih partizanskih \xc4\x8det, do maja v ilegali v Ljubljani, kasneje na osvobojenem ozemlju. Ob ustanovitvi Cankarjeve brigade septembra 1942 je bil referent za agitacijo in propagando, od 7.12.1942 do 17.3.1943 pa je bil namestnik politi\xc4\x8dnega komisarja brigade. V boju pri \xc5\xbdu\xc5\xbeemberku je bil februarja 1943 ranjen._NEWLINE_Bil je \xc4\x8dlan organizacijskega oddelka pri glavnem \xc5\xa1tabu Narodno osvobodilne vojske in Partizanskih odredov Slovenije. Ob ustanovitvi Oddelka za Narodno za\xc5\xa1\xc4\x8dito pri SNOS marca 1944 je bil imenovan za njenega prvega na\xc4\x8delnika. Ko je bil na poti na Primorsko, kjer naj bi nadzoroval ustanavljanje in delo okro\xc5\xbenih na\xc4\x8delstev Narodne za\xc5\xa1\xc4\x8dite, je v bli\xc5\xbeini Slavine pri Postojni 5. junija 1944 v nesre\xc4\x8di izgubil \xc5\xbeivljenje._NEWLINE_Po njem se imenuje Knji\xc5\xbenica Jo\xc5\xbeeta Mazovca in ulica v Ljubljani (Mazov\xc4\x8deva pot).'